**A logopédia szakirányra való jelentkezés feltételei**

***A logopédiai szakterületi alkalmasság fő kritériumai a jól artikulált, mintaadásra alkalmas beszéd, a kifejező, differenciált írott és beszélt nyelvi képesség.*** Ezért a logopédia szakirányra jelentkező hallgatók részére a Logopédia Szakcsoport beszéd- és nyelvi képességfelmérést ír elő.

**Tudnivalók**

A fogállományi és fogsorzáródási rendellenességek, az aszimmetrikus arc- és ajakmozgások, a rekedtség, az erőtlen hang, az orrhangzós beszéd, a beszédhangok eltérő vagy hibás képzése, a túl gyors, a nehezen érthető, a hadaró vagy akadozó, dadogó beszéd, illetve az érzékszervi működészavarok bármelyike kizárja a logopédia szakirány elvégzését. A beszédállapot-felmérés során a jelentkezők visszajelzést kapnak azzal kapcsolatban, hogy beszédük jelenlegi állapota megfelel-e a logopédusokkal szemben támasztott követelményeknek, vagy szükség van valamilyen célzott (logopédiai, foniátriai, fogorvosi, egyéb szakorvosi) megsegítésre. A bizottság a jelölt aktuális beszédállapota alapján javaslatot tesz a logopédustól elvárt, magas színvonalú beszédképesség eléréséhez szükséges további teendőkkel és a szakirányra való jelentkezéssel kapcsolatban (javasolt, illetve nem javasolt). A logopédusképzésben a hallgatók beszédtechnikai fejlődésének értékelése a képzés során több alkalommal, egyénileg és bizottság előtt szervezett vizsgák keretében történik. A logopédiai gyakorlat megkezdésének előfeltétele a megfelelő beszéd- és nyelvi minta nyújtásához szükséges képességek megléte, ennek hiányában a logopédusképzés nem végezhető el.

A jelentkezők teljesítményét a Logopédia Szakcsoport az írott nyelvi képességfelmérés és a beszédállapot-felmérés során számszerűen értékeli. Az írásbeli és szóbeli részben szerzett pontszámok alapján alakul ki a jelentkezők rangsora, melynek elsősorban a keretszámot meghaladó jelentkezések esetén van jelentősége. A keretszámot meghaladó jelentkezés esetén ***a logopédia szakirány esetében nem a*** többi szakirány esetében alkalmazott ***tanulmányi mutató alapján rangsorolunk***, ***hanem a képességfelmérésen elért pontszám alapján***.

**A felmérés lebonyolítása**

A jelentkező hallgatók beszéd- és nyelvi képességfelmérését a Logopédia Szakcsoport oktatóiból és gyakorlatvezetői tanáraiból álló bizottságok végzik.

A BA gyógypedagógiai alapképzési szak szakirányú továbbképzésre jelentkező, gyógypedagógus alapképzésben már oklevéllel rendelkezők számára a továbbképzésre való jelentkezés határideje június 20. Ez a jelentkezés elegendő a logopédiai felmérésen való részvételre további regisztrációra a felméréshez nem lesz szükség. A képességfelmérés várható helyszíne:

ELTE BGGYK – 1097, Budapest, Ecseri út 3.

A felmérés időpontja 2023. június vége - július eleje.

Formája: jelenléti

A pontos időpontról a Továbbképző Központ munkatársai értesítik a hallgatókat.